ทองคำปิดบวก 4.3 ดอลล์
สัญญาทองคำตลาดนิวยอร์กปิดบวก4.3 ดอลล์ จาก เงินดอลล์อ่อน,แรงซื้อหนุน
19 ม.ค. 2555

สัญญาทองคำตลาดนิวยอร์กปิดบวก4.3 ดอลล์ จาก เงินดอลล์อ่อน,แรงซื้อหนุน 
สัญญาทองคำตลาด COMEX (Commodity Exchange) ส่งมอบเดือนก.พ.พุ่งขึ้น 4.3 ดอลลาร์ หรือ 0.3% ปิดที่ 1,659.9 ดอลลาร์/ออนซ์ หลังจากเคลื่อนตัวในช่วง 1659.9 - 1647.0 ดอลลาร์
นักลงทุนเข้าซื้อสัญญาทองคำเพื่อหลีกเลี่ยงความเสี่ยงด้านเงินเฟ้อ หลังจากกระทรวงแรงงานสหรัฐเปิดเผยว่า ดัชนี PPI พื้นฐาน ซึ่งไม่นับรวมราคาในหมวดอาหารและพลังงาน พุ่งขึ้น 0.3% ซึ่งมากกว่าที่นักวิเคราะห์ส่วนใหญ่คาดว่าจะขยับขึ้นเพียง 0.1% 
นอกจากนี้ สัญญาทองคำยังได้แรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับสกุลเงินหลักๆ หลังจากสหรัฐเปิดเผยว่าดัชนี PPI ทั่วไป ปรับตัวลดลงลดลง  0.1% ในเดือนธ.ค. สวนทางกับที่นักวิเคราะห์คาดว่าจะเพิ่มขึ้น 0.1% ซึ่งการปรับตัวลงของดัชนี PPI ทั่วไปอาจจะสนับสนุนให้ธนาคารกลางสหรัฐ (เฟด) ใช้มาตรการกระตุ้นเศรษฐกิจรอบใหม่
อย่างไรก็ตาม สัญญาทองคำไม่สามารถรักษาความแข็งแกร่งเอาไว้ได้ตลอดทั้งวัน และยังได้ถอยร่นลงจากระดับสูงสุดของวัน เนื่องจากเทรดเดอร์บางกลุ่มได้เข้ามาเทขายทำกำไรหลังจากสัญญาทองคำทะยานขึ้น 1.5% เมื่อวันอังคาร